Broj: 711-I-P-100/23-02-21

Zagreb, 20. travnja 2023.

 **IVICA DOMAĆINOVIĆ**

**administrativni tajnik Općine Bošnjaci**

**Predmet: očitovanje na zahtjev Ivice Domaćinovića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 17. travnja 2023. pod brojem 711-U-4010-P-100/23-01-25 zaprimilo zahtjev za očitovanjem koji je podnio Ivica Domaćinović administrativni tajnik u Općini Bošnjaci.

U podnesenom zahtjevu podnositelj traži mišljenje Povjerenstva imaju li općinski načelnici koji dužnost obnašaju profesionalno pravo na isplatu naknade za topli obrok pri isplati plaće.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa (“Narodne novine“, broj 143/21, dalje ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3. i 4. ZSSI-a na 5. sjednici održanoj 20. travnja 2023., podnositelju daje očitovanje, kako slijedi.

Sukladno članku 3. stavku 1. točki 34. ZSSI-a općinski načelnici i njihovi zamjenici su obveznici ZSSI-a i dužni su pridržavati se njegovih odredaba.

Polazeći od članka 5. stavka 1. točke 2. ZSSI-a, kojim je propisano da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti, a vezano za članak 7. točku d) sukladno kojoj je obveznicima zabranjeno primiti dodatnu naknadu za poslove obnašanja javnih dužnosti, Povjerenstvo tumači da obveznik istodobno uz primanje plaće za obnašanje javne dužnosti može primiti naknade stvarnih troškova povezanih s obnašanjem javne dužnosti, uključujući naknadu za topli obrok, jer se ne radi o zabranjenom primitku iz navedene zakonske odredbe.

Slijedom navedenog nije suprotno odredbama ZSSI-a da obveznik koji je općinski načelnik uz plaću za obnašanje navedene javne dužnosti primi i naknadu za topli obrok ako je to pravo propisano zakonom ili općim aktom Općine u kojoj obnaša dužnost donesenim na temelju zakona.

 Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana